รัฐบาลไทย-ข่าวทำเนียบรัฐบาล-ปลัดฯ ณัฐพล ลงพื้นที่สระบุรี กำชับจี้โรงงานลงทะเบียนข้อมูลการประกอบการอุตสาหกรรมให้ครบ 100% ย้ำกำกับดูแลเหมืองแร่ให้อยู่ในเกณฑ์มาตรฐานไม่ให้ส่งผลกระทบต่อสิ่งแวดล้อมและชุมชนโดยรอบ
วันพุธที่ 23 สิงหาคม 2566
23/08/2566
ปลัดฯ ณัฐพล ลงพื้นที่สระบุรี กําชับจี้โรงงานลงทะเบียนข้อมูลการประกอบการอุตสาหกรรมให้ครบ 100% ย้ํากํากับดูแลเหมืองแร่ให้อยู่ในเกณฑ์มาตรฐานไม่ให้ส่งผลกระทบต่อสิ่งแวดล้อมและชุมชนโดยรอบ
ปลัดกระทรวงอุตสาหกรรม ณัฐพล ลงพื้นที่สระบุรี กําชับจี้โรงงานลงทะเบียนข้อมูลการประกอบการอุตสาหกรรมให้ครบ 100% ย้ํากํากับดูแลเหมืองแร่ให้อยู่ในเกณฑ์มาตรฐานไม่ให้ส่งผลกระทบต่อสิ่งแวดล้อมและชุมชนโดยรอบ
เมื่อวันที่ 20 สิงหาคม 2566 ดร.ณัฐพล รังสิตพล ปลัดกระทรวงอุตสาหกรรม ลงพื้นที่ตรวจเยี่ยมการดําเนินงานของสํานักงานอุตสาหกรรมจังหวัดสระบุรี (สอจ.สระบุรี) โดยมีนางสาวณัฏฐิญา เนตยสุภา รองปลัดกระทรวงอุตสาหกรรม นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม นายภาสกร ชัยรัตน์ ผู้ตรวจราชการกระทรวงอุตสาหกรรม นางสาวณิรดา วิสุทธิชาติธาดา ผู้ช่วยปลัดกระทรวงอุตสาหกรรม นายวาที พีระวรานุพงศ์ รองอธิบดีกรมส่งเสริมอุตสาหกรรม และผู้บริหารกระทรวงอุตสาหกรรม ร่วมด้วย โดยมีนายนพดล ชีวะอิสระกุล อุตสาหกรรมจังหวัดสระบุรี เป็นผู้นําเสนอข้อมูล ณ สํานักงานอุตสาหกรรมจังหวัดสระบุรี อําเภอเมือง จังหวัดสระบุรี
จังหวัดสระบุรีเป็นเมืองหน้าด่านจากภาคกลางไปสู่ภาคตะวันออกเฉียงเหนือ เป็นพื้นที่อุตสาหกรรมหนาแน่น มีโรงงานอุตสาหกรรม 1,484 โรงงาน และเป็นที่ตั้งกลุ่มผลิตปูนซีเมนต์จํานวนสูงสุดของประเทศ ซึ่งมีการเฝ้าระวังมลพิษทางอากาศอย่างเข้มงวด โดยโรงงานในพื้นที่ต้องมีการจัดการตามแผนปฏิบัติการเพื่อลดและขจัดมลพิษเพื่อป้องกันและแก้ไขปัญหาฝุ่นละอองในพื้นที่ นอกจากนี้ ยังมี SME อีกเกือบ 3 หมื่นราย และมีเหมืองแร่ที่มีประทานบัตรมากที่สุดในประเทศไทย จํานวน 210 แปลง ด้านการรายงานข้อมูลการประกอบกิจการผ่านระบบรายงานข้อมูลกลางของกระทรวงอุตสาหกรรม (iSingle Form) ปัจจุบันดําเนินการแล้ว 68% โดย สอจ.สระบุรี ได้มีช่องทางการติดต่อประสานงานให้เจ้าหน้าที่และผู้ประกอบการร่วมกันแก้ไขปัญหาในการกรอกข้อมูล นอกจากนี้ยังได้จัดเตรียมแผนการตรวจโรงงานแบบสุดซอยในทุกมิติของการรายงานตามข้อกําหนดของกฎหมายด้วย
ปลัดกระทรวงอุตสาหกรรม กล่าวชื่นชมการดําเนินงานของ สอจ.สระบุรีในการติดตามการรายงานข้อมูลในระบบ iSingle Form ทั้งนี้ ขอให้สร้างความเข้าใจร่วมกันในเป้าหมายหลักของการรายงานข้อมูลเป็นการดําเนินการในเรื่อง Digital Government และทบทวนสถานะการประกอบกิจการได้จากผู้ประกอบการมีปฏิสัมพันธ์กับกระทรวงฯ รวมถึงสามารถนําข้อมูลมาวิเคราะห์ใช้ประโยชน์ในการพัฒนาภาคอุตสาหกรรม และเพิ่มความสะดวกในการรับบริการจากกระทรวงอุตสาหกรรมในอนาคต เช่น การขอใบอนุญาตต่าง ๆ การชําระค่าธรรมเนียม เป็นต้น จึงเน้นย้ําให้ผู้ประกอบการต้องเป็นผู้กรอกข้อมูลเอง เพื่อความถูกต้อง อีกทั้งให้ถือเป็นหน้าที่ของโรงงานที่ต้องปฏิบัติอย่างสม่ําเสมอ อย่างไรก็ดี ในการกรอกข้อมูลฯ ต้องให้แล้วเสร็จ 100% ภายในเดือนสิงหาคมนี้ หากเลยกําหนดจะถือว่าเป็นความผิดและมีโทษปรับ ทั้งนี้ ขอให้ สอจ. ดําเนินการลงพื้นที่ตรวจโรงงานแบบเข้มข้น เพื่อตรวจสอบสาเหตุโรงงานที่ไม่กรอกข้อมูล พร้อมเร่งสํารวจตรวจสอบในทุกมิติของการรายงานตามข้อกําหนดของกฎหมาย หากพบโรงงานที่ผิดกฎหมายขอให้ดําเนินการตามระเบียบอย่างจริงจัง พร้อมทั้งเพิ่มเงื่อนไขในใบอนุญาต​เพื่อการกํากับดูแลให้มากขึ้นต่อไป อย่างไรก็ตาม หากพบโรงงานที่มีการหยุดการดําเนินการมาเป็นเวลานาน ขอให้พิจารณาทบทวนการยกเลิกใบอนุญาตประกอบกิจการต่อไป ในส่วนการกํากับดูแลเหมืองแร่ในจังหวัดซึ่งมักเกิดการข้อร้องเรียนจากปัญหาฝุ่นละออง ขอให้บูรณาการความร่วมมือในการแก้ไขปัญหาเพื่อดูแลชุมชนและสังคมโดยรอบ ให้อยู่ร่วมกันอย่างมีความสุขอย่างยั่งยืน
รปอ.ณัฏฐิญา กล่าวเพิ่มเติมว่า ขอให้ สอจ.สระบุรี มีการชี้เป้าอุตสาหกรรมในพื้นที่ให้ชัดเจนว่าอุตสาหกรรมใดมีส่วนสําคัญในการขับเคลื่อนเศรษฐกิจของสระบุรี เพื่อวางแผนการสนับสนุน ดูแล และกําหนดมาตรการส่งเสริมด้านต่าง ๆ ได้อย่างตรงจุด โดยมอบหมายให้สํานักงานเศรษฐกิจอุตสาหกรรม (สศอ.) ช่วยชี้เป้าอุตสาหกรรมที่เหมาะสมในเชิงพื้นที่ต่อไป สําหรับในด้านการพัฒนาแอปพลิเคชัน (Super App) สําหรับใช้เป็นเครื่องมือในการตรวจโรงงานของเจ้าหน้าที่ ระบบจะมีการนําเทคโนโลยีมาใช้ในการเก็บข้อมูลด้วยอุปกรณ์ Smart Phone เช่น การถ่ายรูป การอัดเสียง การอัดวิดีโอ และการกําหนดโลเคชั่น เป็นต้น เพื่อให้เกิดความสะดวกในการตรวจโรงงาน ซึ่งระบบนี้สามารถใช้เป็นเครื่องมือในการอัพเดทข้อมูลของโรงงานอุตสาหกรรมให้มีความเป็นปัจจุบันอย่างต่อเนื่องกระทรวงฯ ได้เร่งดําเนินการและคาดว่าจะแล้วเสร็จในเดือนกันยายนนี้